**Likumprojekta "Grozījumi Fizisko personu elektroniskās identifikācijas likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Fizisko personu elektroniskās identifikācijas likumā” (turpmāk – Projekts) mērķis ir noteikt nacionālā elektroniskās identifikācijas līdzekļa jēdzienu un tā izmantošanas prioritāti gan publiskā, gan privātā sektora sniegtajos elektroniskajos pakalpojumos.    Fizisko personu elektroniskās identifikācijas likuma (turpmāk – FPEIL) tvērums tiek paplašināts, attiecinot to arī uz privātajiem elektronisko pakalpojumu sniedzējiem, lai, līdzvērtīgi klātienes personu apliecinoša dokumenta uzrādīšanai, sniegtu iespēju fiziskajai personai droši un uzticami apliecināt savu identitāti digitālajā vidē, izmantojot valsts nodrošinātu nacionālo elektroniskās identifikācijas līdzekli.  Projekts stājas spēkā 2021.gada 1.jūnijā, paredzot atsevišķu normu spēkā stāšanos 2021.gada 28.jūnijā, 2021.gada 1.decembrī, 2022.gada 1.janvārī, 2023.gada 1.janvārī un 2023.gada 1.februārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pēc Vides aizsardzības un reģionālās attīstības ministrijas (turpmāk - VARAM) iniciatīvas.  Projekta izstrādes nepieciešamība izriet no šādiem politikas plānošanas dokumentiem:   * Deklarācijas par Artura Krišjāņa Kariņa vadītā Ministru kabineta iecerēto darbību 243.punkts; * ar Ministru kabineta (turpmāk – MK) 2013.gada 14.oktobra rīkojumu Nr. 468 apstiprināto Informācijas sabiedrības attīstības pamatnostādņu 2014.–2020.gadam 5.7.3.apakšpunkts; * MK 2016. gada 8. novembra sēdes protokollēmums Nr. 60 62.§ “Informatīvais ziņojums “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (eID) un to, kā vienotu un prioritāru līdzekli personas elektroniskās identitātes nodrošināšanai””. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekta mērķis ir noteikt nacionālā elektroniskās identifikācijas līdzekļa t.i., personas apliecībā (eID kartē) ietvertā elektroniskās identifikācijas līdzekļa vai MK uzdevumā nodrošinātā elektroniskās identifikācijas līdzekļa, kas iekļauts Latvijas Republikas (turpmāk – Latvija) paziņotajā identifikācijas shēmā saskaņā ar Eiropas Parlamenta un Padomes 2014. gada 23. jūlija regulu (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk — Regula Nr. 910/2014/ES), jēdzienu un tā izmantošanas prioritāti gan publiskā, gan privātā sektora sniegtajos elektroniskajos pakalpojumos.  Pamatojoties uz MK 2016.gada 1.septembra rīkojuma Nr. 497 (prot. Nr. 43 29. §) “Grozījums Elektronisko identifikācijas karšu koncepcijā” 3.punktā noteikto, Pilsonības un migrācijas lietu pārvalde (turpmāk – PMLP) ir noslēgusi deleģēšanas līgumu ar valsts akciju sabiedrību "Latvijas Valsts radio un televīzijas centrs" (turpmāk – LVRTC) par sertifikācijas pakalpojumu piegādi elektronisko identifikācijas karšu (personas apliecību) izsniegšanas nodrošināšanai, paredzot, ka līguma darbības termiņš ir 10 gadi. Ievērojot deleģēšanas līgumu un pamatojoties uz Ministru kabineta 2006.gada 3.oktobra noteikumu Nr.811 “Pilsonības un migrācijas lietu pārvaldes nolikums” 2.4.apakšpunktu, personu apliecības, ar tajās iekļautiem autentifikācijas un elektroniskā paraksta sertifikātiem, izsniedz Pilsonības un migrācijas lietu pārvalde.  MK 2017.gada 18.jūlija sēdes protokollēmumā (prot.Nr.36., 28.§) “Informatīvais ziņojums "Par Ministru kabineta 2015.gada 11.augusta sēdes protokollēmuma (prot. Nr.38 41.§) "Informatīvais ziņojums "Par personas apliecību plašākas izmantošanas iespējām"" 2.punktā dotā uzdevuma izpildes gaitu"” noteikts, ka LVRTC izveido personu apliecības (eID) funkcionalitāti, kas nodrošina tās "mobilo - virtuālo" lietojamību bez datu nesēja, bet Valsts reģionālās attīstības aģentūrai uzdots nodrošināt sadarbspēju un integrāciju ar jauno eID platformu un eID kartes "mobilo - virtuālo" risinājumu.  FPEIL nosaka prasības elektroniskajai identifikācijai, lai fiziskajai personai nodrošinātu iespēju pieprasīt vai saņemt elektronisko pakalpojumu, ko publiska persona sniedz, pildot tai noteiktās funkcijas vai uzdevumus.  Saskaņā ar Ministru kabineta 2016. gada 8. novembra sēdes protokollēmuma Nr. 60 62.§ “Informatīvais ziņojums “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (eID) un to, kā vienotu un prioritāru līdzekli personas elektroniskās identitātes nodrošināšanai”” 3. punktu tika izstrādāti un 2019. gada 9. maijā pieņemti grozījumi Personu apliecinošu dokumentu likumā (turpmāk – PADL), kas paredz eID karti kā obligātu personu apliecinošu dokumentu Latvijas pilsoņiem un nepilsoņiem, kas sasnieguši 15 gadu vecumu, sākot no 2023. gada, bet atsevišķām personu kategorijām – no 2031.gada. Tas nozīmē, ka visiem Latvijas iedzīvotājiem turpmāk tiek nodrošināta iespēja droši apliecināt savu identitāti ne tikai klātienē, bet arī digitālajā vidē, un elektronisko pakalpojumu sniedzējiem līdz ar to jānodrošina elektronisko pakalpojumu pieprasīšana un saņemšana, autentificējoties ar nacionālo elektroniskās identifikācijas līdzekli - eID karti.  Ievērojot minēto, FPEIL tvērumu nepieciešams paplašināt, attiecinot to arī uz privātajiem elektronisko pakalpojumu sniedzējiem, lai līdzvērtīgi klātienes personu apliecinoša dokumenta uzrādīšanai sniegtu iespēju fiziskajai personai droši un uzticami apliecināt savu identitāti digitālajā vidē, izmantojot valsts nodrošinātu, tiesību aktos pilnvarotas valsts pārvaldes iestādes izsniegtu elektroniskās identifikācijas līdzekli.  Projektā paredzēts grozīt FPEIL 1.pantā lietoto terminu “elektroniskā pakalpojuma sniedzējs”, attiecinot to arī uz privātpersonām, kas saskaņā ar Valsts pārvaldes iekārtas likuma 1.panta 11.punktā lietoto terminoloģiju ir fiziskā persona, privāto tiesību juridiskā persona vai šādu personu apvienība. Turklāt regulējums attiecas tikai uz tiem elektronisko pakalpojumu sniedzējiem, kas izmanto elektronisko identifikāciju (FPEIL 1. panta 2. punkts), proti, personas elektronisko identifikācijas datu izmantošanas procesu, lai digitālajā vidē pārbaudītu fiziskās personas identitāti.  Projekts paredz papildināt FPEIL 3.pantu ar ceturto daļu, kuras mērķis ir noteikt, ka elektroniskā pakalpojuma sniedzējs nedrīkst ierobežot fiziskās personas tiesības izmantot jebkuru nacionālā elektroniskās identifikācijas līdzekļa veidu elektroniskajai identifikācijai, ciktāl to neierobežo tehnoloģiskā savietojamība tā parastās lietošanas ietvaros un ir iespējams nodrošināt atbilstību citiem ārējiem normatīvajiem aktiem, kas noteic prasības, kuras ievērojamas attiecīgo pakalpojumu sniegšanas procesā.  Vienlaikus Projekts FPEIL 19.pantā paredz pienākumu elektronisko pakalpojumu sniedzējiem, nosakot, ka elektroniskā pakalpojuma sniedzējs   nodrošina iespēju fiziskās personas elektroniskajai identifikācijai izmantot jebkuru nacionālo elektroniskās identifikācijas līdzekli, ciktāl to neierobežo tehnoloģiskā savietojamība tā parastās lietošanas ietvaros un ir iespējams nodrošināt atbilstību citiem ārējiem normatīvajiem aktiem, kas noteic prasības, kuras ievērojamas attiecīgo pakalpojumu sniegšanas procesā.  Jāņem vērā, ka FPEIL definētais elektroniskās identifikācijas jēdziens ir ietver arī autentifikāciju (datu pārbaudi).. Projektā noteikts, ka elektroniskā pakalpojuma sniedzējs nodrošina iespēju fiziskās personas elektroniskajai identifikācijai izmantot jebkuru nacionālo elektroniskās identifikācijas līdzekli, ciktāl to neierobežo tehnoloģiskā savietojamība, atbilstoši elektroniskā pakalpojuma riskam, kopā vai atsevišķi ar droša elektroniskā paraksta sertifikātu. Vienlaikus projekts paredz, ka elektroniskā pakalpojuma sniedzējs pirms elektroniskā pakalpojuma sniegšanas ir tiesīgs piemērot papildu fiziskās personas identitātes pārbaudes mehānismus, lai nodrošinātu atbilstību normatīvajiem aktiem, kas noteic prasības, kuras ievērojamas attiecīgo pakalpojumu sniegšanas procesā.  Projekta saskaņošanas gaitā VARAM pārstāvji skaidroja, ka būtu nošķirama identifikācija, kāda ir regulēta Projektā (kas pēc būtības ir autentifikācija), no identifikācijas, kādu veic Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk - Novēršanas likums) subjekti, uzsākot darījuma attiecības. No Projekta šo atšķirību nav iespējams secināt, tāpēc Finanšu un kapitāla tirgus komisija (turpmāk – Komisija) aicināja to skaidrot anotācijā, jo Komisijas ieskatā nedrīkstētu rasties situācija, kurā Novēršanas likuma subjekts, izpildot FPEIL paredzēto pienākumu, nevarētu pieņemt lēmumu par neklātienes identifikācijas neveikšanu, ja neklātienes identifikācijas piemērošana neatbilstu klientam piemītošajam noziedzīgi iegūtu līdzekļu legalizācijas un terorisma finansēšanas riskam. Minētā situācija tiek risināta ar Projektā paredzēto FPEIL 19. panta 1.1 un 1.2daļu regulējumu, līdz ar to Projektā ietvertais nacionālais elektroniskās identifikācijas līdzeklis un tā izmantošana personas identifikācijā ir uzskatāma par atbilstošu Novēršanas likuma 22.panta otrās daļas 1.punkta “b” apakšpunktam un attiecīgajiem MK noteikumiem.  Projekts nosaka pienākumu kvalificētam vai kvalificēta paaugstinātas drošības elektroniskās identifikācijas pakalpojuma sniedzējam:  - nodrošināt personu (klientu) konsultēšanu un pakalpojuma saņemšanas diennakts atbalstu. Attiecīgi kvalificēta vai kvalificēta paaugstinātas drošības elektroniskās identifikācijas pakalpojuma sniedzēja pienākums ir plānot lietotāju pieprasījumu skaitu un nodrošināt atbilstošu klientu konsultēšanu izmantojot kā cilvēkresursu, tā arī tehnoloģiskus risinājumus. Piemēram, klientu apkalpošanas robotus (čatboti), biometrijas izmantošanas risinājumus, automātiskus SMS paziņojumus vai zvanus klientam, lai tas iespējami ērti un ātri saņemtu pakalpojumu.  - informēt elektronisko pakalpojumu sniedzējus par gadījumiem, kad elektroniskās identifikācijas pakalpojuma darbība ir traucēta. MK 2017. gada 19. septembra noteikumi Nr. 560 “Noteikumi par kvalificēta un kvalificēta paaugstinātas drošības elektroniskās identifikācijas pakalpojuma sniedzēja un tā sniegtā pakalpojuma tehniskajām un organizatoriskajām prasībām” 3.1. punkts noteic, ka kvalificēts un kvalificēts paaugstinātas drošības elektroniskās identifikācijas pakalpojuma sniedzējs nodrošina, ka elektroniskās identifikācijas pakalpojuma – autentifikācijas, elektroniskās identifikācijas līdzekļa darbības izbeigšanas – pieejamība, ciktāl tā ir atkarīga no kvalificēta vai kvalificēta paaugstinātas drošības elektroniskās identifikācijas pakalpojuma sniedzēja, kalendāra mēnesī darbdienu laikā no plkst. 9.00 līdz 18.00 Latvijas laika zonā ir vismaz 99,5 %, pārējā laikā – vismaz 97 %. Savukārt, saskaņā ar MK 2017. gada 19. septembra noteikumu Nr. 561 “Noteikumi par elektroniskā pakalpojuma sniedzēja tehniskajām un organizatoriskajām prasībām” 4.1. punktu elektroniskā pakalpojuma sniedzējs ziņo uzraudzības institūcijai, ja kvalificēta vai kvalificēta paaugstinātas drošības elektroniskās identifikācijas pakalpojuma sniedzēja nodrošinātā autentifikācijas pieejamība kalendāra mēnesī ir mazāka par 99,5 % darbdienu laikā no plkst. 9.00 līdz 18.00 Latvijas laika zonā vai 97 % pārējā laikā. Līdz ar to gadījumos, ja pieejamība ir traucēta un tā būs zemāka par MK noteikumos noteikto, kvalificēta vai kvalificēta paaugstinātas drošības elektroniskās identifikācijas pakalpojuma sniedzēja pienākums ir informēt par to klientus, publicējot attiecīgu informāciju savā tīmekļvietnē.  Papildus tam, Projekts nosaka elektroniskā pakalpojuma sniedzēja pienākumu apstrādāt fizisko personu datus elektroniskās identifikācijas pakalpojuma sniegšanas nolūkā un tam nepieciešamajā apjomā.  Kvalificēts paaugstinātas drošības elektroniskās identifikācijas pakalpojuma sniedzējs veic personas datu apstrādi, lai izpildītu uz to attiecināmu juridisku pienākumu (izriet no Regulas Nr. 910/2014/ES), kā arī lai izpildītu FPEIL noteiktos pienākumus. FPEIL 4.panta otrās daļas 3.punkts norāda uz elektroniskās identifikācijas pakalpojuma sniedzēja tiesībām apstrādāt identificētās fiziskās personas vārdu, uzvārdu un personas kodu.  Projekta regulējums izstrādāts, lai nacionālajos tiesību aktos nostiprinātu elektroniskās identifikācijas pakalpojuma sniedzēja pienākumu apstrādāt klientu personas datus tikai konkrētam nolūkam (elektroniskās identifikācijas pakalpojuma sniegšanai) un minētajam mērķim nepieciešamajā apjomā. Vienlaikus uzsverams, ka Regula Nr. 910/2014/ES ir tieši piemērojama un juridiskais pilnvarojums apstrādāt personas datus elektroniskās identifikācijas pakalpojuma sniedzējam ir jau šobrīd, taču nacionālajā tiesību aktā iekļauta datu apstrādes atruna padarīs minēto datu apstrādes pamatu saprotamāku un vieglāk uztveramāku, kas, savukārt, radīs lielāku izpratni fiziskām personām par personas datu apstrādes nolūku, tiesisko pamatojumu un apstrādājamo datu apjomu.  Tiek plānots, ka nacionālā elektroniskā identifikācijas līdzekļa uzturētājs regulāri attīsta pakalpojumu, lai nodrošinātu mūsdienīga, lietojamības un pieejamības prasībām atbilstoša elektroniskās identifikācijas pakalpojuma sniegšanu. Kā arī, attīstot elektroniskās identifikācijas pakalpojumu ņem vērā, lai nacionālais elektroniskās identifikācijas līdzeklis, ja tiktu izmantots maksājumu veikšanai, nodrošinātu normatīvajos aktos par regulatīvajiem tehniskajiem standartiem par drošu lietotāja autentificēšanu un vienotiem un drošiem atklātiem saziņas standartiem noteikto dinamiskās sasaistes prasību ievērošanu.  Ņemot vērā, ka 2021.gada 28.jūnijā stāsies spēkā Fizisko personu reģistra likums, Projekts paredz FPEIL atsauces uz Iedzīvotāju reģistru aizstāt ar Fizisko personu reģistru. Dati liecina, ka fizisko personu elektroniskās identifikācijas skaits pieaug ļoti strauji. Tādējādi pašlaik spēkā esošajā FPEIL redakcijā iekļautais regulējums, ka ir jānodrošina personas elektronisko identifikācijas datu atbilstību elektroniskās identifikācijas brīdī Iedzīvotāju reģistrā esošajiem fiziskās personas datiem uzliek nesamērīgi lielu slogu visām iesaistītajām sistēmām – gan elektroniskās identifikācijas pakalpojuma sniedzēja, gan Iedzīvotāju reģistra sistēmai, kā arī, pieaugot fizisko personu elektronisko identifikāciju skaitam, palielinās datu apstrādes laiks katrā no sistēmām, tādējādi proporcionāli pieaugot kopējam fiziskās personu elektroniskās identifikācijas pakalpojuma ilgumam. Izskatot līdzīgu regulējumu uzticamības pakalpojumu jomā, Regula Nr. 910/2014/ES nosaka, ka paziņojums par kvalificēta sertifikāta atsaukšanu ir jāreģistrē 24 stundu laikā (regulas 24.panta 3.punkts). Tādējādi arī līdzīgā regulējumā uzticamības pakalpojumu jomā Eiropas Savienības tiesību aktā ir pieļauta līdz 24 stundām ilga nobīde datu aktualizācijā un šāds regulējums ir atzīts par pietiekamu uzticamības nodrošināšanai. Ievērojot minēto un izvērtējot esošo situāciju un līdzīgu tiesisko regulējumu, būtu pieļaujams, ka personas elektronisko identifikācijas datu atbilstības pārbaude tiek veikta pret Iedzīvotāju reģistrā esošajiem fiziskās personas datiem, kas nav vecāki kā 24 stundas pirms elektroniskās identifikācijas veikšanas.  Klienta elektroniskās identificēšanas prasību izpildi noziedzīgi iegūto līdzekļu, terorisma un proliferācijas finansēšanas novēršanas jomā uzrauga Novēršanas likuma subjektu uzraudzības un kontroles institūcijas (Komisija, Latvijas Zvērinātu advokātu padome; Latvijas Zvērinātu notāru padome; Latvijas Zvērinātu revidentu asociācija Latvijas Banka; Izložu un azartspēļu uzraudzības inspekcija; biedrība "Latvijas Sertificēto maksātnespējas procesa administratoru asociācija", Maksātnespējas kontroles dienests, Nacionālā kultūras mantojuma pārvalde, Valsts ieņēmumu dienests un Patērētāju tiesību aizsardzības centrs (turpmāk – PTAC).  Savukārt, vispārīgā kompetence attiecībā uz patērētāja izvēles tiesībām saņemt likumā garantēto elektroniskās identifikācijas pakalpojumu, lai autentificētos elektroniskajam pakalpojumam preču vai pakalpojumu iegādei, piekrīt PTAC.  Ņemot vērā, ka ar Projektu tiek paredzēts, ka turpmāk Eiropas Komisijai paziņos tikai nacionālos elektroniskās identifikācijas līdzekļus, nevis jebkuru kvalificētu elektroniskās identifikācijas līdzekli, kā arī, ievērojot, ka pašlaik Eiropas Komisijas akceptētajā identifikācijas shēmā ir iekļauti gan nacionālie līdzekļi (eID karte un eParaksts mobile), gan citi kvalificēti identifikācijas līdzekļi (eParaksts karte, eParaksts karte+), Projekts paredz, ka jaunais regulējums nav attiecināms uz tiem elektroniskās identifikācijas līdzekļiem, kas paziņoti Eiropas Komisijai līdz 2021.gada 1.jūnijam.  Plānotie pasākumi, lai nodrošinātu eID kartes izmantošanu kā identifikācijas līdzekli sabiedriskajā transportā, ietver eID kartes elektronisko komponentu papildināšanu ar jaunu funkcionalitāti (aplikāciju) (*Authorized Identification Application*), kas paredz iespēju autorizētam terminālim nolasīt datus, kas ierakstīta eID kartes mikroshēmā. Identifikācijai transportlīdzeklī paredzēta izmantojot bezkontakta saskarni un neievadot eID kartei specifiskas PIN vai CAN vērtības.  Projekts paredz, ka publiskas personas un sabiedrisko pakalpojumu sniedzēji, ja tehnoloģiskās savietojamības dēļ piekļuvei to sniegtajiem elektroniskajiem pakalpojumiem nav iespējams izmantot jebkuru nacionālo elektroniskās identifikācijas līdzekli, ne vēlāk kā 2022.gada 1.janvārī nodrošina elektronisko pakalpojumu sniegšanai nepieciešamo elektroniskās identifikācijas līdzekļu pieprasīšanu un saņemšanu neklātienē.  Projekts ievieš obligātu prasību valsts tiešās pārvaldes iestāžu amatpersonām un darbiniekiem (izņemot valsts drošības un citu iestāžu, kuru amatpersonu identitāte ir aizsargājama un nav publiski pieejama), veicot amata pienākumus, elektroniskajai identifikācijai izmantot nacionālo elektroniskās identifikācijas līdzekli (eParaksts eID vai eParaksts mobile), ciktāl to neierobežo tehnoloģiskā savietojamība, nosakot pārejas periodu seši mēneši pēc Projekta spēkā stāšanās. Minētā prasība tiek attiecināta arī uz pašvaldību amatpersonām un darbiniekiem, paredzot attiecīgā regulējuma spēkā stāšanos 2023.gada 1.janvārī.  Papildu izdevumi valsts pārvaldē nodarbinātajiem netiek prognozēti, ņemot vērā, ka:   1. jau pašlaik darba pienākumu izpildei valsts pārvaldē nodarbinātajiem ir nepieciešama eID karte vai mobilais eID risinājums, tas izriet no Valsts pārvaldes iekārtas likuma, Elektronisko dokumentu likuma u.c. normatīvajiem aktiem; 2. eID mobilais risinājums ir bezmaksas pakalpojums; 3. autentifikācijas un elektroniskā paraksta sertifikāti tiek nodrošināti bez maksas; 4. personu apliecība (eID karte) drīzumā būs obligāts personu apliecinošs dokuments un tā izmantošana darba pienākumu veikšanai nerada papildu izdevumus.   PADL personu apliecība ar tajā iekļautiem elektroniskā paraksta un autentifikācijas sertifikātiem jau ir noteikta kā prioritārs personu apliecinošs dokuments no 2023.gada 1.janvāra, bet atsevišķām personu kategorijām – no 2031.gada 1.janvāra. Projekts paredz nacionālā elektroniskās identifikācijas līdzekļa prioritāru izmantošanu valsts pārvaldē nodarbinātajiem, kas atbilst Valsts pārvaldes iekārtas likuma 10. pantā definētajiem valsts pārvaldes principiem, tādiem kā laba pārvaldība un efektivitāte, kā arī nodrošina drošu identifikāciju valsts informācijas sistēmās.  Attiecībā par valsts informācijas sistēmu nodrošinātajām identifikācijas metodēm, nacionālā identifikācijas līdzekļa prioritāte jau tiek paredzēta un tā izriet no: 1) 2019.gada 2.aprīļa MK sēdes protokollēmuma 32.§ Informatīvais ziņojums "Par informācijas aprites un piekļuves risinājumiem valsts pārvaldē" 9 .punktā, proti, “Noteikt par obligātu vienotā pieteikšanas moduļa (turpmāk – VPM) lietošanu visām jaunveidojamām vai būtiski pārveidojamām VIS ar web-saskarni un iestāžu portāliem, kur nepieciešama lietotāju (klientu) identificēšana un autorizēšana, izņemot gadījumus, kad tās lieto tikai vienas iestādes ietvaros un netiek prognozēts, ka tās lietos vēl kāda iestāde. Sistēmā nepieciešamības gadījumā var lietot arī citus identifikācijas līdzekļus paralēli VPM. Valsts pārvaldes darbiniekiem identifikācijai starpnozaru sistēmās ar web-saskarni darba pienākumu pildīšanai no 2023. gada izmantot tikai kvalificētus identifikācijas līdzekļus. VPM ir pieļaujams neizmantot risinājumos, kur pieteikšanās modulis jau ir integrēts gatavā produktā. Prasība neattiecas uz sistēmām, kuru izveide uz informatīvā ziņojuma pieņemšanas brīdi jau ir sākusies; 2) MK 2005.gada 11.oktobra noteikumu Nr.764 “Valsts informācijas sistēmu vispārējās tehniskās prasības” grozījumiem (26.11.2020. VSS-1005).  Projekts paredz pārejas periodu (ne vēlāk kā 2023.gada 1.janvāris) regulējuma ieviešanai, kas nosaka piekļuvi elektroniskajiem pakalpojumiem, ko publiska persona sniedz, pildot tai noteiktās funkcijas un uzdevumus, ar attiecīgā uzticamības līmeņa Eiropas Komisijai paziņotiem elektroniskās identifikācijas līdzekļiem. Pārejas periods nepieciešams, lai nodrošinātu valsts informācijas sistēmu pielāgošanas darbus elektroniskās identifikācijas līdzekļu pieņemšanai no citām Eiropas Savienības dalībvalstīm, kas iekļauti paziņotajās shēmās, nodrošinot atbilstību starp nacionālā līmeņa kvalifikāciju un Regulas Nr. 910/2014/ES uzticamības līmeņiem. Turklāt, izvērtējama normatīvā regulējuma izmaiņu nepieciešamība speciālajos normatīvajos aktos, kas reglamentē elektronisko pakalpojumu pieprasīšanu un saņemšanu. Vienlaikus jāņem vērā, ka valsts pārvaldes elektronisko pakalpojuma turētājam, saskaņā ar Ministru kabineta 2017. gada 4. jūlija noteikumu Nr. 402 “Valsts pārvaldes e-pakalpojumu noteikumi” 24. punktu, ir jāievieš elektroniskajam pakalpojumam nepieciešamo personas elektroniskās identifikācijas līdzekli līdz 2021. gada 1.septembrim, ievērojot, ka nacionālā līmenī izvēlētajam elektroniskās identifikācijas līdzeklim būs jānodrošina Regulas Nr. 910/2014/ES attiecīgajam uzticamības līmenim atbilstošu elektroniskās identifikācijas līdzekļu pieņemšanu, kas iekļauti no citām Eiropas Savienības dalībvalstīm Eiropas Komisijai paziņotajās un Eiropas Savienības Oficiālajā Vēstnesī publicētajās elektroniskās identifikācijas shēmās. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, Valsts reģionālās attīstības aģentūra (turpmāk – VRAA). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Elektronisko pakalpojumu sniedzēji – publiskas personas un privātpersonas, kas veic saimniecisko darbību un sniedz elektronisko pakalpojumu Latvijā, vai veic saimniecisko darbību ārpus Latvijas un elektronisko pakalpojumu Latvijā sniedz ar pilnvarota pārstāvja starpniecību (kuru komercdarbība vērsta uz Latvijas iedzīvotājiem)[[1]](#footnote-1), un elektronisko pakalpojumu sniegšanai izmanto elektronisko identifikāciju FPEIL 1. panta 2. punkta izpratnē.  Elektroniskā pakalpojuma sniedzēja pārstāvis arī uzskatāms par elektroniskā pakalpojuma sniedzēju FPEIL izpratnē. Elektroniskā pakalpojuma sniedzēja pārstāvis ir fiziska vai juridiska persona, kas veic saimniecisko darbību Latvijā un rīkojas trešās valsts digitālā pakalpojuma sniedzēja interesēs Latvijā.  Regulējums nav attiecināms uz elektronisko pakalpojumu sniedzējiem, kas klienta identifikācijai neizmanto elektronisko identifikāciju FPEIL 1.panta 2.punkta izpratnē (piemēram, interneta veikaliem, kuros var reģistrēties ar e-pasta adresi, tālruņa numuru vai sociālo tīklu profilu un klienta uzrādīto informāciju nepārbauda uzticama trešā puse vai elektronisko pakalpojumu sniedzējs).  Elektronisko pakalpojumu sniedzējam ir jāidentificē klients tad, ja šāds pienākums paredzēts ārējos normatīvajos aktos, kas regulē attiecīgo pakalpojumu nozari (finanšu darījumi, noteiktu preču tirdzniecība, atlaižu piemērošana noteiktām personu kategorijām u.c.), vai arī saskaņā ar elektronisko pakalpojumu sniedzēja veiktu darījumu riska analīzi.  Personas, kas pieprasa vai saņem elektroniskos pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekts rada jaunu administratīvo slogu.  Privātpersonu elektronisko pakalpojumu sniedzējiem būs nepieciešams nodrošināt iespēju fiziskajai personai, pieprasot un saņemot elektronisko pakalpojumu, izmantot nacionālo elektroniskās identifikācijas līdzekli.  Saskaņā ar PMLP un LVRTC noslēgto deleģēšanas līgumu, eID nolasīšanai nepieciešamā programmatūra ietilpst valsts nodrošināto pakalpojumu grozā, MK ir nolēmis[[2]](#footnote-2), ka no 2018.gada 1.janvāra valsts apmaksā neierobežotu parakstīšanās un autentifikācijas sertifikātu skaitu eID kartēs, tādejādi, gan elektronisko pakalpojuma sniedzējiem, gan personām, kas pieprasa vai saņem elektroniskos pakalpojumus ar nacionālo elektroniskās identifikācijas līdzekli, autentificēšanās ir bezmaksas.  Lai pielāgotu elektroniskā pakalpojuma sniedzēja informācijas sistēmu nacionālā elektroniskās identifikācijas līdzekļa pieņemšanai, indikatīvās izmaksas ir sekojošas.  Attiecībā uz nepieciešamajiem cilvēkresursiem, aptaujātie programmatūras izstrādes uzņēmumi elektroniskās identifikācijas ieviešanu ir novērtējuši ar 4 cilvēkdienu (32 cilvēkstundu) darbietilpību.  Viens no uzņēmumiem vērtējumu deva ar aprēķinu, ka 4 cilvēkdienas (32 cilvēkstundas) ir maksimālais cipars ar visu dokumentēšanu, testiem, piegādes sagatavošanu klientam, tostarp ar ietvertu laiku neparedzētiem izstrādes riskiem. Savukārt otrs, ka 32 cilvēkstundas ir gadījumos, ja nav sarežģītas sistēmas. Sarežģītu e-pakalpojumu (ar daudz darbplūsmām, vairāku informācijas sistēmu savienošanu, papildu datu apstrādi u.tml.) izstrādes gadījumā, darbietilpība var palielināties līdz 40 cilvēkstundām (5 cilvēkdienām). Ļoti lielu vai sarežģītu gadījumu darbietilpība varot būt līdz 80 cilvēkstundām.  Centrālās statistikas pārvaldes informācija[[3]](#footnote-3) :  Strādājošo regulārā mēneša un stundas vidējā bruto darba samaksa pa darbības veidiem pa ceturkšņiem (euro), regulārā bruto darba samaksa nostrādātā stundā 2020.gada 1.ceturksnī: Datorprogrammēšana, konsultēšana un saistītas darbības =12.71 EUR  Tādejādi, maksimālās indikatīvās izmaksas, lai integrētu nacionālo elektroniskās identifikācijas līdzekli elektroniskajā pakalpojumā ir 1017 EUR (80 cilvēkstundas x vidējā 1 st. darba samaksa).  Savukārt, nacionālā elektroniskās identifikācijas līdzekļa (eMobile un eID) ieviešanai banku maksājumu sistēmā indikatīvi ir nepieciešamas vismaz 2000 cilvēkstundas. Tas iekļauj IT procedūras (ap 40%), risku izvērtējumu, iekšējās apmācības, saskaņojumu saņemšanu u.c. Ņemot vērā nepieciešamo drošības līmeni, darba samaksa tiek indikatīvi rēķināta 25 EUR/1st., kas kopā sastāda izmaksas 50 000 EUR apmērā. |
| 3. | Administratīvo izmaksu monetārs novērtējums | Nav nosakāms, jo nav zināms precīzs elektronisko pakalpojumu sniedzēju skaits un potenciālās izmaksas, integrējot nacionālā elektroniskās identifikācijas līdzekļa izmantošanu elektroniskajai identifikācijai privātā sektora elektroniskajos pakalpojumos. |
| 4. | Atbilstības izmaksu monetārs novērtējums | Nav nosakāms, jo nav zināms precīzs elektronisko pakalpojumu sniedzēju skaits un potenciālās izmaksas, integrējot nacionālā elektroniskās identifikācijas līdzekļa izmantošanu elektroniskajai identifikācijai privātā sektora elektroniskajos pakalpojumos. |
| 5. | Cita informācija | Projekta izstrādes gaitā notikušas konsultācijas ar Finanšu nozares asociāciju (turpmāk – FNA), kas kopumā atbalsta projekta izvirzītos mērķus. Vienlaikus FNA vērš uzmanību, ka šobrīd maksājumu jomā pieprasījums pēc nacionālā identifikācijas līdzekļa ir neliels, tādēļ to saredz drīzāk kā ar drošību saistītu alternatīvu, jo minētā identifikācijas līdzekļa piemērotība maksājumu procesam vēl tiek uzlabota. Perspektīvā, kad Latvijā bez valsts izsniegtiem vai izstrādātiem nacionālajiem identifikācijas līdzekļiem būs arī citi līdzvērtīgi, bet privāti uzturēti, projekta teksts FNA ieskatā būtu pārvērtējams no konkurences viedokļa, izvērtējot nepieciešamību paplašināt identifikācijas līdzekļu klāstu, kurus ir pienākumu ieviest visiem elektronisko pakalpojumu sniedzējiem.  Projekts paredz, ka Eiropas Komisijai turpmāk tiks paziņoti tikai nacionālie elektroniskās identifikācijas līdzekļi, nevis jebkuri kvalificēti elektroniskās identifikācijas līdzekļi, kas atbilst Eiropas Savienības tiesību aktos (t.sk., Regulā Nr.910/2014/ES) nostiprinātajam principam, saskaņā ar kuru elektroniskā identitāte tiek nodalīta no uzticamības pakalpojumiem, jo pretstatā komerciāla rakstura uzticamības pakalpojumiem, droša elektroniskā identitāte tiek saistīta ar nacionālo suverenitāti, līdz ar to ir pamatota tās atstāšana valsts pārvaldījumā, tiesību aktos pilnvarotai valsts pārvaldes iestādei izsniedzot personas apliecību (eID karti) ar tajā iekļautiem autentifikācijas un elektroniskā paraksta sertifikātiem vai Ministru kabineta uzdevumā nodrošinot eID kartes mobilo risinājumu.  Saistībā ar nacionālā elektroniskās identifikācijas līdzekļa un citu kvalificētu un kvalificētu paaugstinātas drošības elektroniskās identifikācijas līdzekļu statusu norādāms, ka eID kartes un eID mobilā risinājuma nodrošinātā elektroniskā identitāte digitālajā vidē ir līdzvērtīga personu apliecinoša dokumenta uzrādīšanai klātienē, un tā tiek veikta valsts pārvaldes deleģēto uzdevumu izpildes ietvaros, proti, PADL 5.panta ceturtā daļa paredz, ka personas apliecībā iekļauj informāciju elektroniskā formā, kas nepieciešama personas apliecības turētāja kvalificētas paaugstinātas drošības elektroniskās identifikācijas nodrošināšanai, kā arī droša elektroniskā paraksta radīšanai. Tādejādi ir pamatoti normatīvo aktu līmenī izvirzīt prasības elektronisko pakalpojumu sniedzējiem, kā arī garantēt lietotājiem nacionālā elektroniskā līdzekļa izmantošanu, savukārt citu elektroniskās identifikācijas līdzekļu izmantošanu atstājot tirgus dalībnieku izvēles ziņā.  Ņemot vērā, ka PMLP un LVRTC deleģēšanas līgums par sertifikācijas pakalpojumu piegādi eID karšu (personas apliecību) izsniegšanas nodrošināšanai ir noslēgts uz 10 gadiem, paredzams, ka pēc līguma darbības termiņa beigām 2026.gadā tiks atkārtoti izvērtēts jautājums par sertifikācijas pakalpojumu sniedzēja izvēli nacionālajam elektroniskās identifikācijas līdzeklim, ievērojot uzraudzības institūcijas (Digitālās drošības uzraudzības komitejas) akreditētos uzticamos elektroniskās identifikācijas pakalpojumu sniedzējus, kas tobrīd būs iekļauti Kvalificētu uzticamības pakalpojumu sniedzēju un to sniegto kvalificētu uzticamības pakalpojumu sarakstā[[4]](#footnote-4).  Lai veicinātu konkurenci, projekts neparedz izmaiņas attiecībā uz šobrīd FPEIL spēkā esošo kārtību, kas nosaka publisko elektronisko pakalpojumu sniedzēju pienākumu nodrošināt elektroniskā pakalpojuma saņemšanu, izmantojot kvalificētu vai kvalificētu paaugstinātas drošības elektroniskās identifikācijas pakalpojumu, saskaņā ar Ministru kabineta noteiktajām tehniskajām un organizatoriskajām prasībām. Vienlaikus FPEIL tiek papildināts ar normu, kas regulē piekļuvi publiskiem elektroniskajiem pakalpojumiem ar Eiropas Komisijai paziņotiem elektroniskās identifikācijas līdzekļiem saskaņā ar Regulu Nr. 910/2014/ES. Līdz ar to, ikviens elektroniskās identifikācijas pakalpojumu sniedzējs, kas kvalificēts atbilstoši FPEIL noteiktajai kārtībai vai paziņots Eiropas Komisijai un publicēts Eiropas Savienības Oficiālajā Vēstnesī kā elektroniskās identifikācijas shēma, saskaņā ar FPEIL ir akceptējams elektroniskā pakalpojuma, ko publiska persona sniedz, pildot tai noteiktās funkcijas un uzdevumus, pieprasīšanai un saņemšanai. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| |  |  |  | | --- | --- | --- | | **IV. Tiesību akta projekta ietekme uz spēkā esošo tiesību normu sistēmu** | | | | 1. | Saistītie tiesību aktu projekti | Nepieciešami grozījumi Ministru kabineta 2017.gada 19. septembra noteikumos Nr. 561 “Noteikumi par elektroniskā pakalpojuma sniedzēja tehniskajām un organizatoriskajām prasībām”. Pamatojums: izmaiņas deleģējuma normā, FPEIL 19. panta trešajā daļā.  Nepieciešami grozījumi Ministru kabineta noteikumos Nr. 392 “Kārtība, kādā Noziedzīgi iegūtu līdzekļu legalizācijas un terorisma finansēšanas novēršanas likuma subjekts veic klienta neklātienes identifikāciju” , precizējot subjekta pienākumu izmantot nacionālo elektroniskās identifikācijas līdzekli klienta neklātienes identifikācijai. | | 2. | Atbildīgā institūcija | VARAM, FM. | | 3. | Cita informācija | Nav. | |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2014. gada 23. jūlija Regula (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (Regula Nr. 910/2014/ES). |
| 2. | Citas starptautiskās saistības | Projekts šo jomu neskar. |
| 3. | Cita informācija | Projekts pēc saskaņošanas tiks paziņots Eiropas Komisijai un Eiropas Savienības dalībvalstīm komentāru sniegšanai atbilstoši Eiropas Parlamenta un Padomes 2006. gada 28. decembra Direktīvas 2006/123/EK par pakalpojumiem iekšējā tirgū 15.panta 7.punktā un Brīvas pakalpojumu sniegšanas likuma 15. panta septītajā daļā noteiktajam.  Paziņošanu Iekšējā tirgus informācijas sistēmā (IMI) saskaņā ar Ministru kabineta 2016. gada 29. jūnija noteikumiem Nr. 419 “Noteikumi par informācijas apmaiņas un uzraudzības kārtību Iekšējā tirgus informācijas sistēmas ietvaros, informācijas apmaiņā iesaistīto iestāžu atbildību un Eiropas profesionālās kartes izdošanas kārtību” IV nodaļā minēto kārtību, veic par projekta izstrādi atbildīgā iestāde VARAM. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| |  |  |  |  | | --- | --- | --- | --- | | 1. tabula Tiesību akta projekta atbilstība ES tiesību aktiem | | | | | Attiecīgā ES tiesību akta datums, numurs un nosaukums | Eiropas Parlamenta un Padomes 2014. gada 23. jūlija Regula (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (Regula Nr. 910/2014/ES). | | | | A | B | C | D | | Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | | Regulas Nr. 910/2014/ES 9.pants | Projekta 2.panta trešā daļa | Atbilst pilnībā | Projekts stingrākas prasības  neparedz | | Regulas Nr.  910/2014/ES 8., 10., 17., 18.pants | Projekta 8.pants | Atbilst pilnībā | Projekts stingrākas prasības  neparedz | | Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Regulas Nr. 2014/910 7. panta f) punkta otrajā rindkopā, 9. panta 4. punktā, 17. panta 5. punktā, 18. panta 3. punktā, 28. panta 5. punktā, 38. panta 5. punktā noteiktā rīcības brīvība dalībvalstij ar projektu netiek reglamentēta. | | | | Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem |  | | | | Cita informācija | Nav. | | | | 2. tabula **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | Projekts šo jomu neskar. | | | | | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar MK 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tika aicināti līdzdarboties, rakstiski sniedzot viedokli par Projektu tā izstrādes stadijā. |
| 2. | Sabiedrības līdzdalība projekta izstrādē | Projekts 2020. gada 7.maijā publicēts VARAM tīmekļvietnē un Valsts kancelejas tīmekļvietnē. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, VRAA, Iekšlietu ministrija, PMLP, Aizsardzības ministrija, Digitālās drošības uzraudzības komiteja, LVRTC, Ekonomikas ministrija, PTAC. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju, vai reorganizāciju. |
| 3. | Cita informācija | Nav. |

Vides aizsardzības

un reģionālās attīstības ministrs A. T. Plešs

v\_sk. = 4466

1. Sk. EST 2014.gada 13.maija sprieduma lietā C-131/12 Google Spain SL, Google Inc 60.punktu, EST 2019.gada 24.septembra sprieduma lietā C-507/17 Google LLC 52.punktu. <https://eur-lex.europa.eu/legal-content/LV/TXT/?uri=CELEX%3A62012CJ0131> [↑](#footnote-ref-1)
2. Ministru kabineta 2017.gada 18.jūlija sēdes prot.Nr.36., 28.§. 6.punkts [↑](#footnote-ref-2)
3. <http://data1.csb.gov.lv/pxweb/lv/sociala/sociala__dsamaksa__isterm/DS060c.px/table/tableViewLayout1/> [↑](#footnote-ref-3)
4. Kvalificētu uzticamības pakalpojumu sniedzēju un to sniegto kvalificētu uzticamības pakalpojumu saraksts pieejams šeit: https://www.mod.gov.lv/lv/nozares-politika/kiberdrosiba/digitalas-drosibas-uzraudzibas-komiteja/uzticami-sertifikacijas [↑](#footnote-ref-4)